32006D0175
L 062/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 2 март 2006 година
за изменение на Решение 2006/135/ЕО за установяване на зони А и Б във Франция в резултат на избухването на високопатогенна инфлуенца по птиците в тази държава-членка
(нотифицирано под номер С(2006) 721)
(текст от значение за ЕИП)
(2006/175/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Директива 89/662/ЕИО на Съвета от 11 декември 1989 г. относно ветеринарните проверки в търговията вътре в Общността с оглед изграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, прилагани във вътрешнообщностния обмен с някои живи животни и продукти с оглед изграждането на вътрешния пазар (2), и по-специално член 10, параграф 4 от нея,
като взе предвид Регламент (ЕО) № 998/2003 на Европейския Парламент и на Съвета от 26 май 2003 г. относно ветеринарномедицинските изисквания, които са приложими при движение с нетърговска цел на домашни любимци и за изменение на Директива 92/65/ЕИО (3), и по-специално член 18 от него,
като взе предвид Директива 2005/94/ЕО на Съвета от 20 декември 2005 г. относно мерките на Общността за контрол на инфлуенцата по птиците и за отмяна на Директива 92/40/ЕИО (4), и по-специално член 66, параграф 2 от нея,
като има предвид, че:
(1)
Франция е нотифицирала Комисията и останалите държави-членки за избухване на високопатогенна инфлуенца по птиците, вирус А от субтип H5N1 сред домашните птици в някои области от нейната територия и че страната е взела необходимите мерки, предвидени в Решение 2006/135/ЕО на Комисията от 22 февруари 2006 г. относно защитни мерки във връзка с високопатогенната инфлуенца по птиците в Общността (5).
(2)
След нотифицирането на тези мерки Комисията ги е проучила, в сътрудничество с Франция, и е удовлетворена от установяването на зони А и Б на територията на Франция, които са на достатъчно разстояние от огнищата на инфлуенца по птиците сред домашните птици и епидемиологично свързаните случаи с диви птици. Следователно е необходимо да бъдат изменени части А и Б на приложение I към Решение 2006/135/ЕО и да се определи времетраенето на въпросната регионализация.
(3)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение I към Решение 2006/135/ЕО се заменя с текста на приложението към настоящото решение.
Член 2
Адресати на настоящото решение са държавите-членки.
Съставено в Брюксел на 2 март 2006 година.